Document ID: 32011D0843
Publication Date: 2011-12-13

Title and Content:
IZVEDBENI SKLEP KOMISIJE
z dne 13. decembra 2011
o finančnem prispevku Unije za nacionalni program Kraljevine Španije v letu 2011 za zbiranje, upravljanje in uporabo podatkov v sektorju ribištva
(notificirano pod dokumentarno številko C(2011) 9318)
(Besedilo v španskem jeziku je edino verodostojno)
(2011/843/EU)
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Uredbe Sveta (ES) št. 861/2006 z dne 22. maja 2006 o vzpostavitvi finančnih ukrepov Skupnosti za izvajanje skupne ribiške politike in na področju pomorskega prava (1) ter zlasti člena 24(1) Uredbe,
ob upoštevanju naslednjega:
(1)
Uredba (ES) št. 861/2006 določa pogoje, pod katerimi lahko države članice prejmejo prispevek Evropske unije za izdatke, ki so nastali z izvajanjem njihovih nacionalnih programov za zbiranje in upravljanje podatkov.
(2)
Navedeni programi so sestavljeni v skladu z Uredbo Sveta (ES) št. 199/2008 z dne 25. februarja 2008 o vzpostavitvi okvira Skupnosti za zbiranje, upravljanje in uporabo podatkov v sektorju ribištva in podporo znanstvenemu svetovanju v zvezi s skupno ribiško politiko (2) ter Uredbo Komisije (ES) št. 665/2008 z dne 14. julija 2008 o določitvi podrobnih pravil za uporabo Uredbe Sveta (ES) št. 199/2008 (3).
(3)
Kraljevina Španija je predložila svoj nacionalni program za obdobje 2011-2013, kot je predvideno v členu 4(4) in (5) Uredbe (ES) št. 199/2008. Ta program je bil leta 2011 odobren v skladu s členom 6(3) Uredbe (ES) št. 199/2008.
(4)
Navedena država članica je predložila letne proračunske napovedi, ki zajemajo obdobje 2011-2013, v skladu s členom 2 Uredbe Komisije (ES) št. 1078/2008 z dne 3. novembra 2008 o določitvi podrobnih pravil za izvajanje Uredbe Sveta (ES) št. 861/2006 glede izdatkov držav članic za zbiranje in upravljanje osnovnih ribolovnih podatkov (4). Komisija je ocenila letne proračunske napovedi držav članic v skladu s členom 4 Uredbe (ES) št. 1078/2008, pri čemer je upoštevala odobreni nacionalni program.
(5)
Člen 5 Uredbe (ES) št. 1078/2008 določa, da Komisija odobri letno proračunsko napoved in sprejme odločitev o letnem finančnem prispevku Unije za vsak nacionalni program v skladu s postopkom iz člena 24 Uredbe (ES) št. 861/2006 in na podlagi rezultata vrednotenja letnih proračunskih napovedi iz člena 4 Uredbe (ES) št. 1078/2008.
(6)
Člen 24(3)(b) Uredbe (ES) št. 861/2006 določa, da se s sklepom Komisije določi višina finančnega prispevka. Člen 16 navedene uredbe določa, da finančni ukrepi Unije na področju zbiranja osnovnih podatkov ne smejo presegati 50 % izdatkov države članice, nastalih pri izvajanju programa zbiranja, upravljanja in uporabe podatkov v sektorju ribištva.
(7)
Ta sklep je sklep o financiranju v smislu člena 75(2) Uredbe Sveta (ES, Euratom) št. 1605/2002 z dne 25. junija 2002 o finančni uredbi, ki se uporablja za splošni proračun Evropskih skupnosti (5).
(8)
Ukrepi, predvideni s tem sklepom, so v skladu z mnenjem Odbora za ribištvo in ribogojstvo -
SPREJELA NASLEDNJI SKLEP:
Člen 1
Največji skupni znesek finančnega prispevka Unije, ki se dodeli Kraljevini Španiji za zbiranje, upravljanje in uporabo podatkov v sektorju ribištva za leto 2011, ter višina finančnega prispevka Unije sta določena v Prilogi.
Člen 2
Ta sklep je naslovljen na Kraljevino Španijo.
V Bruslju, 13. decembra 2011

Classification:
Level 1 Topics: 100150
100161
100144
100156
Level 2 Topics: 100277
100283
100177
100252
100282
100223
Level 3 Topics: 5283
122
2106
4590
1005
912
2200
4488
1372
All Topics: 4260
4488
5926
863